CELEX: 32016R0958
Language: el
Date: 2016-03-09 00:00:00
Title: Κατ' εξουσιοδότηση κανονισμός (ΕΕ) 2016/958 της Επιτροπής, της 9ης Μαρτίου 2016, για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου σχετικά με σχέδια ρυθμιστικών τεχνικών προτύπων για τις τεχνικές ρυθμίσεις που αφορούν την αντικειμενική παρουσίαση των επενδυτικών συστάσεων ή άλλων πληροφοριών που συνιστούν ή προτείνουν μια επενδυτική στρατηγική και τη δημοσιοποίηση συγκεκριμένων συμφερόντων ή ενδείξεων συγκρούσεων συμφερόντων (Κείμενο που παρουσιάζει ενδιαφέρον για τον ΕΟΧ)

17.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 160/15
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/958 ΤΗΣ ΕΠΙΤΡΟΠΉΣ
   της 9ης Μαρτίου 2016
   για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου σχετικά με σχέδια ρυθμιστικών τεχνικών προτύπων για τις τεχνικές ρυθμίσεις που αφορούν την αντικειμενική παρουσίαση των επενδυτικών συστάσεων ή άλλων πληροφοριών που συνιστούν ή προτείνουν μια επενδυτική στρατηγική και τη δημοσιοποίηση συγκεκριμένων συμφερόντων ή ενδείξεων συγκρούσεων συμφερόντων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (1), και ιδίως το άρθρο 20 παράγραφος 3 τρίτο εδάφιο,
   Εκτιμώντας τα ακόλουθα:
   
               (1)
            
            
               Απαιτούνται εναρμονισμένα πρότυπα σχετικά με τις επενδυτικές συστάσεις ή άλλες πληροφορίες που συνιστούν ή προτείνουν μια επενδυτική στρατηγική (εφεξής «συστάσεις») για την αντικειμενική, σαφή και ακριβή παρουσίαση των εν λόγω πληροφοριών και για τη δημοσιοποίηση συμφερόντων και συγκρούσεων συμφερόντων. Αυτά θα πρέπει να τηρούνται από τα πρόσωπα που παράγουν ή διαδίδουν συστάσεις. Συγκεκριμένα, προκειμένου να διασφαλίζεται υψηλό επίπεδο αμεροληψίας, εντιμότητας και διαφάνειας στην αγορά, οι συστάσεις θα πρέπει να παρουσιάζονται αντικειμενικά και με τρόπο που δεν παραπλανά τους συμμετέχοντες στην αγορά ή το κοινό.
            
         
               (2)
            
            
               Όλα τα πρόσωπα που παράγουν ή διαδίδουν συστάσεις θα πρέπει να εφαρμόζουν ρυθμίσεις που διασφαλίζουν την αντικειμενική παρουσίαση πληροφοριών και την αποτελεσματική δημοσιοποίηση συμφερόντων ή συγκρούσεων συμφερόντων. Επιπροσθέτως, θα πρέπει να θεσπίζονται πρόσθετες ρυθμίσεις για εκείνες τις κατηγορίες προσώπων τα οποία, λόγω της φύσης και των δραστηριοτήτων τους, συνεπάγονται εν γένει αυξημένους κινδύνους για την ακεραιότητα της αγοράς και την προστασία των επενδυτών. Η ομάδα αυτή θα περιλάμβανε ανεξάρτητους αναλυτές, επιχειρήσεις επενδύσεων, πιστωτικά ιδρύματα, οποιοδήποτε πρόσωπο του οποίου κυρία δραστηριότητα είναι η παραγωγή ή διάδοση συστάσεων και τα φυσικά πρόσωπα που απασχολούνται από τα πρόσωπα αυτά με σύμβαση εργασίας ή με άλλο τρόπο, καθώς και άλλα πρόσωπα που προτείνουν επενδυτικές αποφάσεις αναφορικά με χρηματοπιστωτικά μέσα και τα οποία παρουσιάζονται ως έχοντα χρηματοοικονομική πείρα ή εμπειρογνωμοσύνη ή θεωρούνται ως τέτοια από τους συμμετέχοντες στην αγορά (εφεξής «εμπειρογνώμονες»). Ορισμένες ενδείξεις, των οποίων η απαρίθμηση δεν είναι εξαντλητική και που θα πρέπει να λαμβάνονται υπόψη σε σχέση με τον προσδιορισμό των εν λόγω εμπειρογνωμόνων, περιλαμβάνουν τη συχνότητα με την οποία παράγουν συστάσεις· τον αριθμό των ακολούθων που έχουν όταν προτείνουν συστάσεις· το προσωπικό εργασιακό ιστορικό τους, συμπεριλαμβανομένου του κατά πόσον παρήγαγαν συστάσεις κατ' επάγγελμα στο παρελθόν· και κατά πόσον οι προηγούμενες συστάσεις τους αναμεταδόθηκαν από τρίτους, π.χ. από τα μέσα ενημέρωσης.
            
         
               (3)
            
            
               Θα πρέπει να δημοσιοποιούνται η ταυτότητα των προσώπων που παράγουν συστάσεις, η αρμόδια αρχή τους, εάν υπάρχει, και οι ημερομηνίες και οι χρόνοι ολοκλήρωσης και μετέπειτα διάδοσης των συστάσεων, δεδομένου ότι οι πληροφορίες αυτές ίσως είναι πολύτιμες για τους επενδυτές κατά τη λήψη των επενδυτικών τους αποφάσεων.
            
         
               (4)
            
            
               Η δημοσιοποίηση αποτιμήσεων και μεθοδολογιών αποτελεί χρήσιμη πληροφόρηση για την κατανόηση συστάσεων, καθώς και για τον καθορισμό του βαθμού στον οποίον τα πρόσωπα που τις παράγουν χαρακτηρίζονται από συνέπεια ως προς τις αποτιμήσεις και τις μεθοδολογίες που χρησιμοποιούν. Οι συστάσεις τις οποίες παράγει το ίδιο πρόσωπο και οι οποίες σχετίζονται με εταιρείες που ανήκουν στον ίδιο κλάδο ή στην ίδια χώρα θα πρέπει να αποσκοπούν στη συνεπή παρουσίαση ορισμένων συνεκτικών κοινών παραγόντων. Για τους λόγους αυτούς, οι ανεξάρτητοι αναλυτές, οι επιχειρήσεις επενδύσεων, τα πιστωτικά ιδρύματα, τα πρόσωπα του οποίων κυρία δραστηριότητα είναι η παραγωγή συστάσεων και τα φυσικά πρόσωπα που απασχολούνται από τα πρόσωπα αυτά με σύμβαση εργασίας ή με άλλο τρόπο, καθώς και οι εμπειρογνώμονες, θα πρέπει να εξηγούν στις συστάσεις τυχόν αλλαγές στις αποτιμήσεις και μεθοδολογίες που χρησιμοποιούν.
            
         
               (5)
            
            
               Τα συμφέροντα προσώπων που παράγουν συστάσεις και οι συγκρούσεις που ενδεχομένως συνεπάγονται τα συμφέροντα αυτά μπορεί να επηρεάζουν τη γνώμη που εκφράζουν τα εν λόγω πρόσωπα στις συστάσεις τους. Προκειμένου να διασφαλίζεται η δυνατότητα αξιολόγησης της αντικειμενικότητας και της αξιοπιστίας των πληροφοριών, θα ήταν κατάλληλη η δημοσιοποίηση τυχόν σχέσεων και περιστάσεων που μπορούσε εύλογα να αναμένεται να επηρεάζουν την αντικειμενικότητα των πληροφοριών, συμπεριλαμβανομένων συγκρούσεων συμφερόντων του προσώπου που παράγει τη σύσταση ή προσώπου που ανήκει στον ίδιο όμιλο, σε σχέση με το χρηματοπιστωτικό μέσο ή τον εκδότη στον οποίον αφορά η σύσταση άμεσα ή έμμεσα.
            
         
               (6)
            
            
               Οι δημοσιοποιήσεις συμφερόντων ή συγκρούσεων συμφερόντων θα πρέπει να είναι αρκετά συγκεκριμένες ώστε να επιτρέπουν στον λήπτη της σύστασης να διαμορφώσει εμπεριστατωμένη άποψη σχετικά με το βαθμό και τη φύση της σύγκρουσης συμφερόντων. Οι ανεξάρτητοι αναλυτές, οι επιχειρήσεις επενδύσεων, τα πιστωτικά ιδρύματα, τα πρόσωπα των οποίων κυρία δραστηριότητα είναι η παραγωγή συστάσεων και τα φυσικά πρόσωπα που απασχολούνται από τα πρόσωπα αυτά με σύμβαση εργασίας ή με άλλο τρόπο, καθώς και οι εμπειρογνώμονες, θα πρέπει επίσης να δημοσιοποιούν το κατά πόσον κατέχουν καθαρή θετική ή αρνητική θέση πάνω από ένα προκαθορισμένο όριο στο εκδοθέν μετοχικό κεφάλαιο του εκδότη στον οποίον αφορά η σύσταση. Στο πλαίσιο αυτό, θα πρέπει να υπολογίζουν την καθαρή θετική ή αρνητική θέση σύμφωνα με τη μεθοδολογία υπολογισμού θέσεων βάσει του κανονισμού (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου (2).
            
         
               (7)
            
            
               Για τη διασφάλιση της αναλογικότητας, τα πρόσωπα που παράγουν συστάσεις θα πρέπει να επιτρέπεται να προσαρμόζουν τις ρυθμίσεις τους για την αντικειμενική παρουσίαση και τη δημοσιοποίηση συμφερόντων ή συγκρούσεων συμφερόντων εντός των ορίων που ορίζει ο παρών κανονισμός, συμπεριλαμβανομένου του πότε παράγουν μη γραπτές συστάσεις οι οποίες γίνονται με τη χρήση τρόπων όπως συναντήσεις, ημερίδες ενημέρωσης ή ηχητικές διασκέψεις και τηλεδιασκέψεων, καθώς και ραδιοφωνικές, τηλεοπτικές ή διαδικτυακές συνεντεύξεις.
            
         
               (8)
            
            
               Οι επενδυτικές συστάσεις μπορούν να διαδίδονται με μη τροποποιημένη, με τροποποιημένη ή με περιληπτική μορφή από πρόσωπο άλλο από τον παραγωγό τους. Ο τρόπος με τον οποίο χειρίζονται τις συστάσεις τα πρόσωπα που τις διαδίδουν μπορεί να επηρεάσει σημαντικά την αξιολόγησή τους από τους επενδυτές. Ειδικότερα, η γνώση της ταυτότητας του προσώπου που διαδίδει τη σύσταση και του βαθμού στον οποίο έχει τροποποιηθεί η αρχική σύσταση μπορούν να αποτελέσουν πολύτιμες πληροφορίες για τους επενδυτές κατά τη λήψη των επενδυτικών τους αποφάσεων.
            
         
               (9)
            
            
               Όταν τα πρόσωπα που διαδίδουν συστάσεις παρεκτείνουν μόνον ορισμένα στοιχεία μιας αρχικής σύστασης, αυτό θα μπορούσε να συνιστά ουσιώδη τροποποίηση του περιεχομένου της αρχικής σύστασης. Η αλλαγή στην κατεύθυνση της αρχικής σύστασης (π.χ. αλλαγή μιας σύστασης για «αγορά» σε σύσταση για «διακράτηση» ή για «πώληση», ή αντίστροφα, ή αλλαγή του στόχου τιμής) θα πρέπει να θεωρείται πάντα ουσιώδης τροποποίηση.
            
         
               (10)
            
            
               Η επεξεργασία προσωπικών δεδομένων βάσει του παρόντος κανονισμού θα πρέπει να γίνεται σε συμμόρφωση με τους εθνικές νομοθετικές, κανονιστικές ή διοικητικές διατάξεις που έχουν θεσπιστεί για τη μεταφορά της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου (3).
            
         
               (11)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν από την Ευρωπαϊκή Αρχή Κινητών Αξιών και Αγορών στην Επιτροπή.
            
         
               (12)
            
            
               Η Ευρωπαϊκή Αρχή Κινητών Αξιών και Αγορών διεξήγαγε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού κόστους/οφέλους και ζήτησε τη γνώμη της ομάδας συμφεροντούχων κινητών αξιών και αγορών που συγκροτήθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (4).
            
         
               (13)
            
            
               Για τη διασφάλιση της ομαλής λειτουργίας των χρηματοπιστωτικών αγορών, είναι απαραίτητο ο παρών κανονισμός να τεθεί σε ισχύ επειγόντως και οι διατάξεις που προβλέπονται στον παρόντα κανονισμό να αρχίσουν να εφαρμόζονται την ίδια ημερομηνία με τις διατάξεις που προβλέπονται στον κανονισμό (ΕΕ) αριθ. 596/2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   α)   «εμπειρογνώμονας»: πρόσωπο που αναφέρεται στο σημείο ii) του άρθρου 3 παράγραφος 1 σημείο 34) του κανονισμού (ΕΕ) αριθ. 596/2014, το οποίο προτείνει επανειλημμένα επενδυτικές αποφάσεις σχετικά με χρηματοπιστωτικά μέσα και το οποίο:
   
               i)
            
            
               παρουσιάζεται ως έχον χρηματοοικονομική πείρα ή εμπειρογνωμοσύνη· ή
            
         
               ii)
            
            
               παρουσιάζει τη σύστασή του με τρόπο που δημιουργεί στους άλλους τη λογική πεποίθηση ότι διαθέτει χρηματοοικονομική πείρα ή εμπειρογνωμοσύνη·
            
         β)   «όμιλος»: ο όμιλος όπως ορίζεται στο άρθρο 2 σημείο 11) της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου (5).
   ΚΕΦΑΛΑΙΟ II
   
      ΠΑΡΑΓΩΓΗ ΣΥΣΤΑΣΕΩΝ
   
   Άρθρο 2
   Ταυτότητα των παραγωγών συστάσεων
   1.   Τα πρόσωπα που παράγουν επενδυτικές συστάσεις ή άλλες πληροφορίες που συνιστούν ή προτείνουν μια επενδυτική στρατηγική («συστάσεις») δημοσιοποιούν με σαφή και ευδιάκριτο τρόπο σε όλες τις συστάσεις που παράγουν την ταυτότητά τους και τις ακόλουθες πληροφορίες σχετικά με την ταυτότητα τυχόν άλλου(-ων) προσώπου(-ων) που είναι υπεύθυνο(-α) για την παραγωγή της σύστασης:
   
               α)
            
            
               το όνομα και την επαγγελματική ιδιότητα όλων των φυσικών προσώπων που έχουν εμπλακεί στην παραγωγή της σύστασης·
            
         
               β)
            
            
               όταν ένα φυσικό ή νομικό πρόσωπο που εμπλέκεται στην παραγωγή της σύστασης ενεργεί βάσει σύμβασης, συμπεριλαμβανομένης σύμβασης εργασίας, ή με άλλο τρόπο προκειμένου για νομικό πρόσωπο, το όνομα του εν λόγω νομικού προσώπου.
            
         2.   Όταν το πρόσωπο που παράγει συστάσεις είναι επιχείρηση επενδύσεων, πιστωτικό ίδρυμα ή φυσικό πρόσωπο που εργάζεται για επιχείρηση επενδύσεων ή πιστωτικό ίδρυμα με σύμβαση εργασίας ή με άλλο τρόπο, το πρόσωπο αυτό δηλώνει στη σύσταση, εκτός από τις πληροφορίες που ορίζονται στην παράγραφο 1, την ταυτότητα της οικείας αρμόδιας αρχής.
   3.   Όταν το πρόσωπο που παράγει συστάσεις δεν είναι κάποιο από τα πρόσωπα που αναφέρονται στην παράγραφο 2, αλλά υπόκειται σε πρότυπα αυτορύθμισης ή σε κώδικες επαγγελματικής δεοντολογίας για την παραγωγή συστάσεων, το πρόσωπο αυτό συμπεριλαμβάνει στη σύσταση, εκτός από τις πληροφορίες που ορίζονται στην παράγραφο 1, παραπομπή στα εν λόγω πρότυπα ή κώδικες.
   Άρθρο 3
   Γενικές υποχρεώσεις όσον αφορά την αντικειμενική παρουσίαση συστάσεων
   1.   Τα πρόσωπα που παράγουν συστάσεις διασφαλίζουν ότι οι συστάσεις τους συμμορφώνονται με τις ακόλουθες απαιτήσεις:
   
               α)
            
            
               τα γεγονότα διαχωρίζονται σαφώς από ερμηνείες, εκτιμήσεις, γνώμες και άλλα είδη μη πραγματολογικών πληροφοριών·
            
         
               β)
            
            
               αναφέρονται με σαφή και ευδιάκριτο τρόπο όλες οι ουσιωδώς συναφείς πηγές πληροφοριών·
            
         
               γ)
            
            
               όλες οι πηγές πληροφοριών είναι αξιόπιστες ή, όταν μια πηγή δεν θεωρείται αξιόπιστη, αυτό αναφέρεται σαφώς·
            
         
               δ)
            
            
               όλες οι προβολές, προβλέψεις και στόχοι τιμών χαρακτηρίζονται ως τέτοιοι με σαφή και ευδιάκριτο τρόπο, και αναφέρονται οι κυριότερες παραδοχές που έγιναν για τον υπολογισμό ή τη χρησιμοποίησή τους·
            
         
               ε)
            
            
               αναφέρεται με σαφή και ευδιάκριτο τρόπο η ημερομηνία και ο χρόνος ολοκλήρωσης της παραγωγής της σύστασης.
            
         2.   Όταν η δημοσιοποίηση των πληροφοριών που απαιτούνται βάσει των σημείων β) και ε) της παραγράφου 1 είναι δυσανάλογη σε σχέση με την έκταση ή τη μορφή της σύστασης, μεταξύ άλλων και στην περίπτωση που γίνεται μη γραπτή σύσταση με τη χρήση διαύλων όπως συναντήσεις, ημερίδες ενημέρωσης, ηχητικές διασκέψεις ή τηλεδιασκέψεις, ραδιοφωνικές, τηλεοπτικές ή διαδικτυακές συνεντεύξεις, το πρόσωπο που παράγει τις συστάσεις δηλώνει στη σύσταση με ποιον τρόπο τα πρόσωπα τα οποία λαμβάνουν τη σύσταση μπορούν να αποκτήσουν δωρεάν πρόσβαση στις απαιτούμενες πληροφορίες με άμεσο και εύκολο τρόπο.
   3.   Τα πρόσωπα που παράγουν συστάσεις παρέχουν στην αρμόδια αρχή τεκμηρίωση για οποιαδήποτε σύσταση παράγουν, κατόπιν αιτήματος της τελευταίας.
   Άρθρο 4
   Πρόσθετες υποχρεώσεις σχετικά με την αντικειμενική παρουσίαση συστάσεων που ισχύουν για τα πρόσωπα που αναφέρονται στην περίπτωση i) του άρθρου 3 παράγραφος 1 σημείο 34) του κανονισμού (ΕΕ) αριθ. 596/2014 και τους εμπειρογνώμονες
   1.   Εκτός από τις πληροφορίες που ορίζονται στο άρθρο 3, τα πρόσωπα που αναφέρονται στην περίπτωση i) του άρθρου 3 παράγραφος 1 σημείο 34) του κανονισμού (ΕΕ) αριθ. 596/2014 και οι εμπειρογνώμονες συμπεριλαμβάνουν στη σύσταση τις ακόλουθες πληροφορίες με σαφή και ευδιάκριτο τρόπο:
   
               α)
            
            
               εάν η σύσταση δημοσιοποιήθηκε στον εκδότη στον οποίον αφορούσε, άμεσα ή έμμεσα, και στη συνέχεια τροποποιήθηκε, σχετική δήλωση·
            
         
               β)
            
            
               περίληψη τυχόν βάσης αποτίμησης ή μεθοδολογίας και των βασικών παραδοχών που χρησιμοποιήθηκαν είτε για την αξιολόγηση ενός χρηματοπιστωτικού μέσου ή ενός εκδότη είτε για τον καθορισμό ενός στόχου τιμής για ένα χρηματοπιστωτικό μέσο, καθώς και ένδειξη και περίληψη τυχόν αλλαγών στην αποτίμηση, στη μεθοδολογία ή στις βασικές παραδοχές·
            
         
               γ)
            
            
               ένδειξη του τόπου στον οποίον είναι άμεσα και εύκολα προσβάσιμες λεπτομερείς πληροφορίες σχετικά με την αποτίμηση ή τη μεθοδολογία και τις βασικές παραδοχές, εάν το πρόσωπο που παράγει τις συστάσεις δεν έχει χρησιμοποιήσει υποδείγματα αποκλειστικής εκμετάλλευσης·
            
         
               δ)
            
            
               ένδειξη του τόπου στον οποίον είναι άμεσα και εύκολα προσβάσιμες ουσιώδεις πληροφορίες σχετικά με τα υποδείγματα αποκλειστικής εκμετάλλευσης, εάν το πρόσωπο που παράγει τις συστάσεις έχει χρησιμοποιήσει δικά του υποδείγματα·
            
         
               ε)
            
            
               η σημασία κάθε εκδιδόμενης σύστασης, όπως οι συστάσεις για «αγορά», «πώληση» ή «διακράτηση», και η χρονική διάρκεια της επένδυσης που αφορά η σύσταση εξηγούνται με κατάλληλο τρόπο, και επισημαίνεται κάθε ενδεδειγμένη προειδοποίηση κινδύνου, στην οποία συμπεριλαμβάνεται ανάλυση ευαισθησίας των παραδοχών·
            
         
               στ)
            
            
               αναφορά στη σχεδιαζόμενη συχνότητα των επικαιροποιήσεων της σύστασης·
            
         
               ζ)
            
            
               ένδειξη της σχετικής ημερομηνίας και του χρόνου για κάθε τιμή χρηματοπιστωτικών μέσων που μνημονεύονται στη σύσταση·
            
         
               η)
            
            
               όταν μια σύσταση διαφέρει από οποιαδήποτε από τις προγενέστερες συστάσεις τους αναφορικά με το ίδιο χρηματοπιστωτικό μέσο ή τον ίδιο εκδότη που διαδόθηκε στη διάρκεια των προηγούμενων 12 μηνών, αναφέρονται η αλλαγή(-ές) και η ημερομηνία της εν λόγω προγενέστερης σύστασης· και
            
         
               θ)
            
            
               κατάλογος όλων των συστάσεών τους σχετικά με οιοδήποτε χρηματοπιστωτικό μέσο ή εκδότη που διαδόθηκαν στη διάρκεια των προηγούμενων 12 μηνών, ο οποίος περιέχει για κάθε σύσταση: την ημερομηνία διάδοσης, την ταυτότητα του φυσικού προσώπου(-ων) που αναφέρεται(-ονται) στο άρθρο 2 παράγραφος 1 στοιχείο α), τον στόχο τιμής και τη σχετική τιμή αγοράς κατά τον χρόνο διάδοσης, την οδηγία που δίνει η σύσταση και τη διάρκεια ισχύος του στόχου τιμής ή της σύστασης.
            
         2.   Όταν η δημοσιοποίηση των πληροφοριών που απαιτούνται βάσει των σημείων β), ε) ή θ) της παραγράφου 1 είναι δυσανάλογη σε σχέση με την έκταση ή τη μορφή της σύστασης, μεταξύ άλλων και στην περίπτωση που γίνεται μη γραπτή σύσταση με τη χρήση διαύλων όπως συναντήσεις, ημερίδες ενημέρωσης, ηχητικές διασκέψεις ή τηλεδιασκέψεις, ραδιοφωνικές, τηλεοπτικές ή διαδικτυακές συνεντεύξεις, το πρόσωπο που παράγει τις συστάσεις δηλώνει στη σύσταση πού μπορούν τα πρόσωπα τα οποία λαμβάνουν τη σύσταση να αποκτήσουν δωρεάν πρόσβαση στις απαιτούμενες πληροφορίες με άμεσο και εύκολο τρόπο.
   Άρθρο 5
   Γενικές υποχρεώσεις όσον αφορά τη δημοσιοποίηση συμφερόντων ή συγκρούσεων συμφερόντων
   1.   Τα πρόσωπα που παράγουν συστάσεις δημοσιοποιούν στις συστάσεις τους όλες τις σχέσεις και περιστάσεις που εύλογα μπορεί να αναμένεται ότι θα επηρεάσουν την αντικειμενικότητα της σύστασης, συμπεριλαμβανομένων συμφερόντων ή συγκρούσεων συμφερόντων, τόσο των ιδίων όσο και τυχόν φυσικού ή νομικού προσώπου που εργάζεται για αυτά με σύμβαση, συμπεριλαμβανομένης σύμβασης εργασίας, ή άλλου τρόπου, ή που έχει εμπλακεί στην παραγωγή της σύστασης, αναφορικά με τυχόν χρηματοπιστωτικό μέσο ή τον εκδότη στον οποίον αφορά η σύσταση άμεσα ή έμμεσα.
   2.   Όταν ένα πρόσωπο που παράγει συστάσεις, όπως αναφέρεται στην παράγραφο 1, είναι νομικό πρόσωπο, οι πληροφορίες που δημοσιοποιούνται σύμφωνα με την παράγραφο 1 περιλαμβάνουν επίσης συμφέροντα ή συγκρούσεις συμφερόντων οιουδήποτε προσώπου που ανήκει στον ίδιο όμιλο, τα οποία:
   
               α)
            
            
               είναι γνωστά ή μπορεί εύλογα να αναμένεται ότι θα γίνουν γνωστά στα πρόσωπα που έχουν εμπλακεί στην παραγωγή της σύστασης· ή
            
         
               β)
            
            
               είναι γνωστά σε πρόσωπα τα οποία, μολονότι δεν έχουν εμπλακεί στην παραγωγή της σύστασης, έχουν ή μπορεί εύλογα να αναμένεται ότι θα έχουν πρόσβαση στη σύσταση πριν από την ολοκλήρωσή της.
            
         3.   Όταν ένα πρόσωπο που παράγει συστάσεις, όπως αναφέρεται στην παράγραφο 1, είναι φυσικό πρόσωπο, οι πληροφορίες που δημοσιοποιούνται σύμφωνα με την παράγραφο 1 περιλαμβάνουν επίσης τυχόν συμφέροντα ή συγκρούσεις συμφερόντων οποιουδήποτε προσώπου συνδέεται στενά με αυτά.
   Άρθρο 6
   Πρόσθετες υποχρεώσεις σχετικά με τη δημοσιοποίηση συμφερόντων ή συγκρούσεων συμφερόντων των προσώπων που αναφέρονται στο άρθρο 3 παράγραφος 1 σημείο 34) σημείο i) του κανονισμού (ΕΕ) αριθ. 596/2014 και των εμπειρογνωμόνων
   1.   Εκτός από τις πληροφορίες που απαιτούνται βάσει του άρθρου 5, ένα πρόσωπο που αναφέρεται στο άρθρο 3 παράγραφος 1 σημείο 34) σημείο i) του κανονισμού (ΕΕ) αριθ. 596/2014 και ένας εμπειρογνώμονας συμπεριλαμβάνουν στη σύσταση τις ακόλουθες πληροφορίες σχετικά με τα συμφέροντα και τις συγκρούσεις συμφερόντων τους που αφορούν τον εκδότη με τον οποίο συνδέεται άμεσα ή έμμεσα η σύσταση:
   
               α)
            
            
               εάν κατέχει καθαρή θετική ή αρνητική θέση που υπερβαίνει το όριο του 0,5 % του συνολικού εκδοθέντος μετοχικού κεφαλαίου του εκδότη, υπολογιζομένου σύμφωνα με το άρθρο 3 του κανονισμού (ΕΕ) αριθ. 236/2012 και με τα κεφάλαια III και IV του κατ' εξουσιοδότηση κανονισμού (ΕΕ) αριθ. 918/2012 (6), μια δήλωση που να διευκρινίζει κατά πόσον η καθαρή θέση είναι θετική ή αρνητική·
            
         
               β)
            
            
               εάν ο εκδότης κατέχει συμμετοχές που υπερβαίνουν το 5 % του συνολικού εκδοθέντος κεφαλαίου του, σχετική δήλωση·
            
         
               γ)
            
            
               εάν το πρόσωπο που παράγει τη σύσταση ή τυχόν άλλο πρόσωπο που ανήκει στον ίδιο όμιλο με το εν λόγω πρόσωπο:
               
                           i)
                        
                        
                           είναι ειδικός διαπραγματευτής ή παρέχει ρευστότητα για χρηματοπιστωτικά μέσα του εκδότη, σχετική δήλωση·
                        
                     
                           ii)
                        
                        
                           ήταν στη διάρκεια των προηγούμενων 12 μηνών κύριος συντονιστής ή κύριος ανάδοχος δημόσιας προσφοράς χρηματοπιστωτικών μέσων του εκδότη, σχετική δήλωση·
                        
                     
                           iii)
                        
                        
                           είναι συμβαλλόμενο μέρος σε συμφωνία με τον εκδότη σχετιζόμενη με την παροχή υπηρεσιών επιχειρήσεων επενδύσεων οι οποίες ορίζονται στις ενότητες Α και Β του παραρτήματος I της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (7), σχετική δήλωση, υπό τον όρο ότι αυτό δεν συνεπάγεται τη δημοσιοποίηση εμπιστευτικών εμπορικών πληροφοριών και ότι η συμφωνία ήταν σε ισχύ στη διάρκεια των προηγούμενων 12 μηνών ή οδήγησε κατά την περίοδο αυτή στην υποχρέωση καταβολής ή λήψης αμοιβής·
                        
                     
                           iv)
                        
                        
                           είναι συμβαλλόμενο μέρος σε συμφωνία με τον εκδότη που σχετίζεται με την παραγωγή της σύστασης, σχετική δήλωση.
                        
                     
         2.   Όταν το πρόσωπο που αναφέρεται στην παράγραφο 1 είναι επιχείρηση επενδύσεων, πιστωτικό ίδρυμα ή φυσικό πρόσωπο που εργάζεται για επιχείρηση επενδύσεων ή πιστωτικό ίδρυμα με σύμβαση, συμπεριλαμβανομένης σύμβασης εργασίας, ή με άλλο τρόπο, το πρόσωπο αυτό συμπεριλαμβάνει στη σύσταση, εκτός από τις πληροφορίες που ορίζονται στην παράγραφο 1, τις ακόλουθες πληροφορίες:
   
               α)
            
            
               περιγραφή των ισχυουσών εσωτερικών οργανωτικών και διοικητικών ρυθμίσεων και τυχόν στεγανών στις ροές πληροφοριών που έχει θεσπίσει για την πρόληψη και αποφυγή συγκρούσεων συμφερόντων σε σχέση με τις συστάσεις·
            
         
               β)
            
            
               εάν η αμοιβή φυσικών ή νομικών προσώπων που εργάζονται με σύμβαση εργασίας ή με άλλο τρόπο και τα οποία έχουν εμπλακεί στην παραγωγή της σύστασης συνδέεται άμεσα με συναλλαγές υπηρεσιών επιχειρήσεων επενδύσεων οι οποίες ορίζονται στις ενότητες Α και Β του παραρτήματος I της οδηγίας 2014/65/ΕΕ ή με άλλου τύπου συναλλαγές που διενεργεί είτε το ίδιο το εν λόγω πρόσωπο είτε τυχόν νομικό πρόσωπο που ανήκει στον ίδιο όμιλο ή με τέλη διαπραγμάτευσης τα οποία εισπράττει είτε το ίδιο το εν λόγω πρόσωπο είτε τυχόν νομικό πρόσωπο που ανήκει στον ίδιο όμιλο, σχετική δήλωση·
            
         
               γ)
            
            
               πληροφορίες σχετικά με την τιμή και την ημερομηνία απόκτησης μετοχών εάν φυσικά πρόσωπα που εργάζονται για το πρόσωπο που αναφέρεται στο πρώτο εδάφιο με σύμβαση εργασίας ή με άλλο τρόπο και τα οποία έχουν εμπλακεί στην παραγωγή της σύστασης λαμβάνουν ή αγοράζουν τις μετοχές του εκδότη τον οποίον αφορά η σύσταση άμεσα ή έμμεσα, πριν από δημόσια προσφορά των εν λόγω μετοχών.
            
         3.   Όταν το πρόσωπο που αναφέρεται στην παράγραφο 1 είναι επιχείρηση επενδύσεων, πιστωτικό ίδρυμα ή φυσικό/νομικό πρόσωπο που εργάζεται για επιχείρηση επενδύσεων ή πιστωτικό ίδρυμα με σύμβαση εργασίας ή με άλλο τρόπο, το πρόσωπο αυτό δημοσιοποιεί, σε τριμηνιαία βάση, την αναλογία των συστάσεων για «αγορά», «διακράτηση», «πώληση» ή ισοδύναμους όρους, στο σύνολο των συστάσεών του, στη διάρκεια των προηγούμενων 12 μηνών, καθώς και την αναλογία των αντιστοιχούντων σε καθεμία από τις κατηγορίες αυτές εκδοτών στους οποίους το εν λόγω πρόσωπο παρείχε ουσιώδεις υπηρεσίες επενδυτικών επιχειρήσεων οι οποίες ορίζονται στις ενότητες Α και Β του παραρτήματος I της οδηγίας 2014/65/ΕΕ στη διάρκεια των προηγούμενων 12 μηνών.
   4.   Όταν η δημοσιοποίηση των πληροφοριών που αναφέρονται στις παραγράφους 1 και 2 είναι δυσανάλογη σε σχέση με την έκταση ή τη μορφή της σύστασης, μεταξύ άλλων και στην περίπτωση που γίνεται μη γραπτή σύσταση με τη χρήση διαύλων όπως συναντήσεις, ημερίδες ενημέρωσης, ηχητικές διασκέψεις ή τηλεδιασκέψεις, ραδιοφωνικές, τηλεοπτικές ή διαδικτυακές συνεντεύξεις, το πρόσωπο που παράγει τις συστάσεις δηλώνει στη σύσταση πού μπορούν τα πρόσωπα τα οποία λαβαίνουν τη σύσταση να αποκτήσουν δωρεάν πρόσβαση στις απαιτούμενες πληροφορίες με άμεσο και εύκολο τρόπο.
   Άρθρο 7
   Διάδοση συστάσεων από τον παραγωγό
   Όταν ένα άτομο που παράγει συστάσεις διαδίδει μια σύσταση την οποία παρήγαγε, τότε το πρόσωπο αυτό συμπεριλαμβάνει στη σύσταση την ημερομηνία και τον χρόνο της αρχικής διάδοσης της σύστασης.
   ΚΕΦΑΛΑΙΟ III
   
      ΔΙΑΔΟΣΗ ΣΥΣΤΑΣΕΩΝ ΠΟΥ ΠΑΡΑΓΟΝΤΑΙ ΑΠΟ ΤΡΙΤΟΥΣ
   
   Άρθρο 8
   Ρυθμίσεις για τη διάδοση συστάσεων
   1.   Τα πρόσωπα που διαδίδουν συστάσεις παραγόμενες από τρίτο κοινοποιούν στα πρόσωπα που λαμβάνουν τις συστάσεις τις ακόλουθες πληροφορίες:
   
               α)
            
            
               την ταυτότητά τους, με σαφή και ευδιάκριτο τρόπο·
            
         
               β)
            
            
               όλες τις σχέσεις και περιστάσεις που εύλογα μπορεί να αναμένεται ότι θα επηρεάσουν την αντικειμενική παρουσίαση της σύστασης, συμπεριλαμβανομένων συμφερόντων ή συγκρούσεων συμφερόντων σε σχέση με τυχόν χρηματοπιστωτικό μέσο ή τον εκδότη στον οποίον αφορά η σύσταση άμεσα ή έμμεσα·
            
         
               γ)
            
            
               την ημερομηνία και τον χρόνο αρχικής διάδοσης της σύστασης.
            
         2.   Όταν το πρόσωπο που αναφέρεται στην παράγραφο 1 είναι επιχείρηση επενδύσεων, πιστωτικό ίδρυμα ή φυσικό πρόσωπο που εργάζεται για επιχείρηση επενδύσεων ή πιστωτικό ίδρυμα με σύμβαση, συμπεριλαμβανομένης σύμβασης εργασίας, ή με άλλο τρόπο, το πρόσωπο αυτό κοινοποιεί στα πρόσωπα που λαμβάνουν τις συστάσεις, εκτός από τις πληροφορίες που ορίζονται στην παράγραφο 1, τις ακόλουθες πληροφορίες:
   
               α)
            
            
               την ταυτότητα της οικείας αρμόδιας αρχής·
            
         
               β)
            
            
               τα δικά του συμφέροντα ή ένδειξη των συγκρούσεων συμφερόντων που ορίζονται στο άρθρο 5 και στο άρθρο 6 παράγραφοι 1 και 2, εκτός εάν το εν λόγω πρόσωπο ενεργεί ως ο δίαυλος διάδοσης των συστάσεων που παράγονται στο εσωτερικό του ιδίου ομίλου χωρίς να ασκεί καμία διακριτική ευχέρεια σχετικά με την επιλογή της προς διάδοση σύστασης.
            
         Άρθρο 9
   Πρόσθετες ρυθμίσεις σχετικά με τη διάδοση περίληψης ή αποσπάσματος συστάσεων
   1.   Εκτός από τις πληροφορίες που ορίζονται στο άρθρο 8, τα πρόσωπα που διαδίδουν περίληψη ή απόσπασμα σύστασης παραγόμενης από τρίτο διασφαλίζουν ότι ή περίληψη αυτή ή το απόσπασμα αυτό:
   
               α)
            
            
               είναι σαφής(-ές) και μη παραπλανητική(-ό)·
            
         
               β)
            
            
               χαρακτηρίζεται ως περίληψη ή απόσπασμα·
            
         
               γ)
            
            
               περιλαμβάνει σαφή προσδιορισμό της αρχικής σύστασης.
            
         2.   Τα πρόσωπα που αναφέρονται στην παράγραφο 1 διασφαλίζουν ότι οι πληροφορίες σχετικά με τον παραγωγό της σύστασης που ορίζονται στα άρθρα 2 και 6 καθίστανται διαθέσιμες είτε άμεσα, στην ίδια την περίληψη ή στο ίδιο το απόσπασμα, είτε μέσω παραπομπής στον τόπο όπου τα πρόσωπα που λαμβάνουν την περίληψη ή το απόσπασμα της σύστασης μπορούν να αποκτήσουν δωρεάν πρόσβαση στις πληροφορίες αυτές.
   Άρθρο 10
   Πρόσθετες ρυθμίσεις σχετικά με τη διάδοση ουσιωδώς τροποποιημένων συστάσεων
   1.   Εκτός από τις πληροφορίες που ορίζονται στο άρθρο 8, τα πρόσωπα που διαδίδουν σύσταση παραγόμενη από τρίτο η οποία έχει τροποποιηθεί ουσιωδώς διασφαλίζουν ότι η σύσταση προσδιορίζει σαφώς και λεπτομερώς την ουσιώδη τροποποίηση.
   2.   Τα πρόσωπα που αναφέρονται στην παράγραφο 1 συμμορφώνονται με τις απαιτήσεις που ορίζονται στα άρθρα 2 έως 5 ανάλογα με την έκταση της ουσιώδους τροποποίησης και συμπεριλαμβάνουν στην ουσιωδώς τροποποιημένη σύσταση παραπομπή στον τόπο όπου τα πρόσωπα που λαμβάνουν την ουσιωδώς τροποποιημένη σύσταση μπορούν να αποκτήσουν δωρεάν πρόσβαση στις πληροφορίες σχετικά με τον παραγωγό της αρχικής σύστασης που ορίζονται στα άρθρα 2 έως 6.
   ΚΕΦΑΛΑΙΟ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 11
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιουλίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Μαρτίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 1.
   
      (2)  Κανονισμός (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου, της 14ης Μαρτίου 2012, για τις ανοικτές πωλήσεις και ορισμένες πτυχές των συμβολαίων ανταλλαγής πιστωτικής αθέτησης (ΕΕ L 86 της 24.3.2012, σ. 1).
   
      (3)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).
   
      (4)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
   
      (5)  Οδηγία 2013/34/EE του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των οδηγιών 78/660/ΕΟΚ και 83/349/ΕΟΚ του Συμβουλίου (ΕΕ L 182 της 29.6.2013, σ. 19).
   
      (6)  Κατ' εξουσιοδότηση κανονισμός (EE) αριθ. 918/2012 της Επιτροπής, της 5ης Ιουλίου 2012, περί συμπληρώσεως του κανονισμού (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου για τις ανοικτές πωλήσεις και ορισμένες πτυχές των συμβολαίων ανταλλαγής πιστωτικής αθέτησης όσον αφορά τους ορισμούς, τον υπολογισμό των καθαρών αρνητικών θέσεων, τις καλυμμένες συμβάσεις αντιστάθμισης κρατικού πιστωτικού κινδύνου, τα όρια κοινοποίησης, τα όρια ρευστότητας για την αναστολή των περιορισμών, τις σημαντικές πτώσεις στην αξία των χρηματοπιστωτικών μέσων και τα ανεπιθύμητα συμβάντα (ΕΕ L 274 της 9.10.2012, σ. 1).
   
      (7)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).